U-I-190/97
Natisni
Opravilna št.:
U-I-190/97
Datum odločitve:
30. 9. 1997
Objavljeno:
OdlUS VI, 119
ECLI:
ECLI:SI:USRS:1997:U.I.190.97
Akt:
Zakon o ratifikaciji Evropskega sporazuma o pridružitvi med Republiko Slovenijo na eni strani in Evropskimi skupnostmi in njihovimi državami članicami, ki delujejo v okviru Evropske unije, na drugi strani (Uradni list RS, MP, št. 13/97) (MESP)
Izrek:
Pobuda za začetek postopka za oceno ustavnosti Zakona o ratifikaciji Evropskega sporazuma o pridružitvi med Republiko Slovenijo na eni strani in Evropskimi skupnostmi in njihovimi državami članicami, ki delujejo v okviru Evropske unije, na drugi strani se zavrže.
Evidenčni stavek:
Zgolj z zatrjevanjem, da je nastopal kot pobudnik za vložitev zahteve za izvedbo referenduma v postopku sprejemanja predloga Zakona o ratifikaciji pobudnik ni izkazal pravnega interesa za presojo ustavnosti s tem zakonom ratificirane mednarodne pogodbe, zato je Ustavno sodišče njegovo pobudo zavrglo.
Geslo:
Pravni interes kot procesni pogoj za začetek postopka pred Ustavnim sodiščem na podlagi pobude.
Mednarodne konvencije in sporazumi, ratifikacija.
Evropski sporazum o pridružitvi med Republiko Slovenijo in Evropsko unijo.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Matjaž Gerlanc, Velenje
Datum vloge:
17. 7. 1997
Vrsta odločitve:
sklep
Vrsta rešitve:
zavrženje
Dokument:
US18506
Dokument v PDF obliki:
U-I-190-97.pdf
115 KB
Prenesite datoteko
U-I-190/97-4
30.9.1997
S K L E P
Ustavno sodišče je v postopku za preizkus pobude Matjaža Gerlanca iz Velenja na seji dne 30. septembra 1997
s k l e n i l o:
Pobuda za začetek postopka za oceno ustavnosti Zakona o ratifikaciji Evropskega sporazuma o pridružitvi med Republiko Slovenijo na eni strani in Evropskimi skupnostmi in njihovimi državami članicami, ki delujejo v okviru Evropske unije, na drugi strani (Uradni list RS, MP, št. 13/97) se zavrže.
O b r a z l o ž i t e v
1. Pobudnik v pobudi, vloženi dne 16.7.1997, zatrjuje, da je ratificirani Evropski sporazum v nasprotju z določbo 68. člena Ustave, ker omogoča nakup zemljišč tujcem, in v nasprotju s 14. členom Ustave, ker daje posebne pravice Italijanom, ki so živeli na območju države. Pobudnik predlaga razveljavitev Zakona o ratifikaciji Evropskega sporazuma (v nadaljevanju: MESP) in začasno zadržanje njegovega izvrševanja do končne odločitve.
Svoj pravni interes utemeljuje s tem, da je nastopal kot eden od pobudnikov za izvedbo referenduma o predlogu zakona o ratifikaciji, pobudo pa naj bi bil Državni zbor dne 25.4.1997 zavrnil.
2. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko da vsakdo pobudo za začetek postopka, če izkaže svoj pravni interes. Ta pa je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Pobudnik ni izkazal, v čem naj bi določbe mednarodne pogodbe, ki omogočajo nakup zemljišč tujcem, neposredno posegale v njegove pravice oziroma v njegov pravni položaj. Zato tudi ni izkazal, da MESP, katerega razveljavitev zahteva zaradi zatrjevane protiustavnosti posameznih določb mednarodne pogodbe, neposredno posega v njegove pravice, pravne interese oziroma pravni položaj. Zgolj z zatrjevanjem, da je nastopal kot pobudnik za vložitev zahteve za izvedbo referenduma v postopku sprejemanja predloga Zakona o ratifikaciji, pa neposredni pravni interes za presojo ustavnosti posameznih določb s tem zakonom ratificirane mednarodne pogodbe tudi ni izkazan. Ker torej pobudnik ni izkazal pravnega interesa za začetek postopka za oceno ustavnosti, je bilo treba njegovo pobudo zavreči.
3. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik
dr. Lovro Šturm